L-Air Malta rebħet il-premju “Turnaround Airline of the Year,” waqt is-summit prestiġġjuż tal-CAPA World Aviation Outlook li sar f’Berlin Il-linja nazzjonali tal-ajru, l-Air Malta, rebħet il-premju prestiġġjuż “Turnaround Airline of the Year,” waqt is-summit prestiġġjuż tal-CAPA World Aviation Outlook li sar f’Berlin. Il-linja tal-ajru Maltija ntgħażlet għat-trasformazzjoni ta’ suċċess tagħha, minn entità li kienet qed tagħmel telf kbir għal riżultat ta’ bla telf u lanqas qligħ għas-sena fiskali li ntemmet f’Marzu 2018. Fil-fatt, l-Air Malta kienet imfaħħra għall-“bidliet strateġiċi innovattivi u/jew l-eżerċizzju ta’ ristrutturar” tagħha. Tant hu hekk, li ċ-Chairman Eżekuttiv tal-CAPA, Peter Harbison, iddeskriva lil Linja tal-Ajru Maltija bħala “eżempju klassiku tal-ħtieġa li linja tibqa’ relevanti fis-settur tal-linji tal-ajru.” Fid-dikjarazzjoni li ħabbret ir-rebbieħa, il-CAPA qalet li l-Air Malta kienet ilha ma tagħmel profitt għal kważi 20 sena hekk kif tħabtet biex tegħleb l-isfidi, inkluż żieda fil-kompetizzjoni minn LCCs, prattiċi tax-xogħol skaduti u tensjonijiet fis-suq tal-Afrika ta’ Fuq, li kellhom impatt fuq ir-rotot li tradizzjonalment kienu l-aktar b’saħħithom. Innutat ukoll kif l-Air Malta żiedet b’mod sinifikanti r-rotot, il-flotot u l-passiġġieri tagħha biex tkompli tappoġġja l-ekonomija Maltija. Il-premju kien ippreżentat lil Charles Mangion li fil-kummenti tiegħu saħaq li l-premju jirrifletti x-xogħol diffiċli u iebes għar-ristrutturar tal-linja tal-ajru, l-impenn li tibqa’ ssir bidla u l-viżjoni li l-Air Malta tikber bħala “l-Linja tal-Ajru tal-Mediterran”. Min-naħa tiegħu, il-Ministru għat-Turiżmu Konrad Mizzi esprima li dan il-premju prestiġjuż jirrifletti kif l-Air Malta bħala l-linja nazzjonali, qed timxi lejn id-direzzjoni ttajba "Il-pass li jmiss se jkun kontinwazzjoni ta' din il-viżjoni u l-istrateġija li dan il-Gvern qed jimmira biex jistabbilixxi l-Air Malta bħala l-Linja tal-Ajru tal-Mediterran. Qed nħarsu lejn diversi għażliet immirati biex jespandu n-netwerk tal-linji tal-ajru, filwaqt li joħolqu destinazzjonijiet u rotot ġodda fl-Ewropa, Afrika u l-Lvant Nofsani ", saħaq il-Ministru,” insista l-Ministru Mizzi.